Efectele încălzirii globale sunt din ce în ce mai evidente, iar acest lucru o confirmă un studiu publicat marți de Centrul climatic din cadrul Crucii Roşii Internaţionale. Câte zile suplimentare de căldură extremă au fost în ultimul an?
În acest sens au fost contabilizate zilele de caniculă din perioada 15 mai 2023 – 15 mai 2024 din diferite regiuni. Aici au fost înregistrate valori termice mai mari cu 90 la sută decât cele semnalate în perioada 1991-2020.
Potrivit raportului Centrului climatic, desfășurat alături de reţeaua ştiinţifică World Weather Attribution (WWA) şi cu ONG-ul Climate Central, au fost înregistrate 26 de zile suplimentare de căldură extremă în ultimele 12 luni, la nivel global.
Totodată, studiile arată că populația a fost afectată din cauza caniculei. Vorbim de circa 78 la sută din populația mondială, 6,3 miliarde de oameni, care s-au confruntat cu cel puțin 31 de zile de căldură excesivă în ultimele 12 luni.
Concret, 76 de valuri de căldură extremă au fost raportate în 90 de țări. Vorbim de state aflate pe toate continentele, cu excepția Antarcticii, potrivit studiilor în domeniu. Cea mai alarmantă situație se află în America Latină.
Aici, cinci țări au fost afectate de caniculă. Pe primul loc se află Surinam, aflată în partea de nord nord-est a Americii de Sud, unde au fost 182 de zile de căldură extremă față de cele 24 estimate în lipsa schimbărilor climatice.
Și în Ecuador s-au înregistrat mult mai multe zile de caniculă decât cele estimate. Vorbim de 180 în loc de 10. Următoarele țări afectate sunt Guyana (174 în loc de 33), Salvador (163 în loc de 15) şi Panama (149 în loc de 12).
„Inundaţiile şi uraganele ţin probabil prima pagină a ziarelor, dar efectele căldurii extreme sunt la fel de mortale”, a transmis Jagan Chapagain, secretarul general al Federaţiei Internaţionale a Crucii Roşii (FICR), conform AFP.
„Este cunoscut faptul că zeci de mii de persoane au murit din cauza căldurii extreme în ultimele 12 luni, dar bilanţul adevărat se numără probabil în sute de mii sau chiar milioane de victime”, a adăugat acesta.